Íbúðagötur á höfuðborgarsvæðinu eru margar hverjar illfærar og hafa verið í rúma viku. Vonast er til að lokið verði við að ryðja þær í dag.
Mokstur hefur gengið hægast í austurborginni þar sem mest snjóaði í síðustu viku og í byrjun þessarar. Þetta er óvenjuleg tíð fyrir höfuðborgarsvæðið og margir íbúar, sérstaklega þeir sem aka á smærri bílum, eru orðnir langþreyttir á brasi við að komast til og frá vinnu. Inga Rún Sigurðardóttir, upplýsingafulltrúi hjá umhverfis- og skipulagssviði borgarinnar, segir að nú sjái til lands, í bili að minnsta kosti. Spáð er úrkomu aftur eftir helgina.
Þetta gengur bara vel en þetta er náttúrulega mjög mikið verk, ef við tölum bara um göturnar sem er verið að ryðja þá eru þetta 1.200 kílómetrar, það er nú bara hátt í allur hringvegurinn en þar af eru húsagöturnar sem mikið hefur verið talað um og þær eru um 240 kílómetrar sem er eins og að ryðja milli Reykjavíkur og Blönduóss. En við erum að vonast til að vinnu við að ryðja þær ljúki að mestu í dag. Mörgum finnst þetta ganga hægt? Fólk hefur samband bæði í netspjalli og pósti og sendir ábendinga, það er bara verið að fara yfir þær allar en það er bara þannig að starfsfólk vetrarþjónustunnar í borginni er að leggjast á eitt til að láta þetta ganga upp og við þökkum bara íbúum kærlega fyrir að sýna þolinmæði og skilning, en þetta bara vinnst vel og er að fara að klárast.

Hreinsun íbúðagatna í höfuðborginni lýkur að mestu í dag. Margar götur hafa verið illfærar í rúma viku. 